Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 64/1999. (VI. 25.) OGY határozata
Paragraph Index: 830

2. Az előző jelentésekben állami adatcentralizációs törekvéseknek nevezett jelenség vizsgálatát az adatvédelmi biztosnak folyamatosan napirenden kell tartania. Az általam folyamatosan bírált Központi Adategyeztető és Továbbító Országos Rendszer létrehozása elakadt, de többek között megvalósult — igaz, adatvédelmi garanciákkal — az adó- és a társadalombiztosítási járulék egységes beszedése; az „egyablakos ügyintézés” az egyéni vállalkozók esetében, melyet a kényelem, a gyorsaság legitimál, több nagy nyilvántartási rendszerhez enged hozzáférést; a szervezett bűnözés elleni küzdelmet támogató törvény, miközben előkészítői az adatvédelmi biztos javaslatait számos lényeges ponton elfogadták, jelentősen kiterjesztette a nyomozó hatóságok jogait; belügyminisztériumi adatkezelő szerveket vontak össze; az adatvédelmi követel- 1999/79/II. szám mények teljes figyelmen kívül hagyásával készült törvénytervezet az adónyomozó szervezet létrehozásáról. Ez a példálózó felsorolás is mutatja, hogy a hatékony állam és közigazgatás értékét összhangba kell hozni az alapjogi értékekkel. Nem fogadható el, hogy a mai napig törvényi felhatalmazás nélkül működnek a közlekedésigazgatással kapcsolatos nagy nyilvántartási rendszerek. Ugyanakkor ajánlásunk nyomán megszűnt a biztosított állampolgárok jogait veszélyeztető adattovábbítás a rendőrség és a biztosítók között. Noha ilyen típusú ügyekben többször léptünk fel sikeresen, gyakran találkoztunk azzal, hogy a nyomozó hatóság jogellenesen próbálja gyógyító intézménytől drogbetegek adatait megszerezni.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes